George Botizan, consilier județean din Arad, în vârstă de 34 de ani, se luptă pentru viață după ce un bolovan s-a rostogolit peste mașina lui.
Piatra de mari dimensiuni s-ar fi dislocat de pe un versant, avariind partea din față a autoturismului, fapt care ar fi dus la coliziunea cu o autoutilitară.
La fața locului a fost solicitat și elicopterul.
„Victima prezintă traumatism toracic și bazin. Este transportată la UPU Arad de către ESA Caraș”, au spus cei de pe Ambulanță.
Incidentul s-a petrecut în data de 27 mai 2024, în jurul orei 18.00. Atunci, polițiștii orașului Sebiș au fost sesizați despre un eveniment rutier în care un bărbat, în timp ce conducea un autoturism pe D.N79/A, a intrat în coliziune cu o autoutilitară condusă de un alt bărbat.
„Din cercetări s-a stabilit că un bolovan s-ar fi dislocat de pe un versant, avariind partea din față a autoturismului, fapt care ar fi dus la coliziunea cu autoutilitara. În urma impactului, șoferul autoturismului a fost rănit, fiind transportat la spital de echipajele medicale. Testarea cu aparatul alcooltest a șoferului autoutilitarei a indicat că acesta nu se afla sub influența alcoolului, șoferului autoturismului urmând a-i fi recoltate probe biologice. Cercetările sunt continuate de polițiști într-un dosar penal întocmit pentru vătămare corporală din culpă, în vederea stabilirii cauzelor și împrejurărilor producerii accidentului rutier”, spun reprezentanții IPJ Arad.